Oorlog, siekte, dood: die verhaal van Katja Kowalec is eersdaags ŉ radiodramaRoelf van Jaarsveld en Katja Kowalec gesels oor haar ervarings. (Foto: Verskaf) As ŉ vlugteling tydens die Tweede Wêreldoorlog ontmoet ŉ jong Poolse vrou ŉ ontsnapte Suid-Afrikaanse soldaat wat vir die geallieerdes geveg het. Na die oorlog is die plan dat sy haar, saam met haar nuwe man, in Serfontein, in die Vrystaat, sal vestig. Alvorens die trek na ŉ nuwe land wat nie deur die oorlog uitmekaar geruk is nie, kan plaasvind, word die vrou gevange geneem deur die Russiese owerhede, wat haar na ŉ vergassingskamp toe neem. Op pad daarheen, stop hulle by ŉ ander kamp en ontmoet dié vrou ŉ Russiese soldaat wat staan en sonneblom sade eet. Die soldaat help haar ontsnap. Die boeiende ware verhaal van die 95-jarige Katja Kowalec, wat in die boek Those Miraculous Sunflower Seeds vasgevang is, sal eersdaags op Nelspruit se luggolwe te hore wees wanneer Radio Laeveld 100.5 FM op 14 Oktober ŉ verwerking van die verhaal as ŉ radiodrama gaan aanbied. Die Sade van Genade-vervolgverhaal is ŉ pluimpie vir dié radiostasie, omdat dit die gemeenskapsradiostasie se eerste radiodrama is en ŉ volle 50 episodes beslaan. Oorspronklik sou die verhaal eers net ŉ klankreeks gewees het, wat opnames tussen Roelf van Jaarsveld, ŉ omroeper by Laeveld Radio en Kowalec sou terugspeel, maar Van Jaarsveld verduidelik dat Kowalec se stem so sag is dat dit nie oor die radio gehoor sou kon word nie. “Sy is ŉ absolute ikoon in ons dorp en die storie moes net vertel word. Dit is toe dat die idee van ŉ reeks by my opkom. My vrou het voorgestel dat ek ŉ voorlesing doen, maar ek hou van die produksie van ŉ radiodrama, al die klanke wat ŉ mens maak, al die mense met wie jy werk.” Van Jaarsveld behartig die vertaling, tekste, regie en redigering van die projek. “Ek het eintlik ŉ lat vir my agterstewe gepluk, maar ek wou en ek het,” spot hy. Die hoofrol word vertolk deur Kristen Raath, beter bekend as Amorey van 7de Laan. “Die wonderlike ding van haar is, sy kom van Nelspruit af en het hier skoolgegaan. Die hele span van omtrent 90 stemme bestaan uit Laevelders.” Die rol van die Suid-Afrikaanse soldaat word deur Hardus Hartzenberg, ŉ plaaslike sanger, behartig. Van Jaarsveld vertel verder dat die boek aanvanklik Kowalec se memoires sou wees wat sy met vriende en familie wou deel. “Sy wou hulle van die gruwels van oorlog vertel, dat mense nie eintlik besef wat dit is om in ŉ oorlog te wees nie. Katja het ook vertel hoe die soldaat wat haar help ontsnap het, skoner as die res was – hy was nie dronk nie en hy het nie twak gekou soos die ander nie. Sy sê ook hy het ŉ aura om hom gehad het. Tot vandag toe glo sy die soldaat was eintlik ŉ engel wat die Here gestuur het.” In Suid-Afrika aangekom, na 21 dae op ŉ skip, moes Kowalec ŉ nuwe uitdaging aanpak. Sy kon nie Afrikaans of Engels praat nie, maar haar man kon Duits praat. Sy vertel ook hoe sy, vrou-alleen na haar man haar gelos het, ŉ suksesvolle klere-ontwerpersbesigheid in die Carlton-sentrum in Johannesburg op die been gebring het. Sy het egter na ŉ besoek aan die Kruger Wildtuin besluit om haar in Nelspruit te vestig. Hierdie aspekte van haar lewensverhaal maak ook deel uit van die radiodrama, maar die vervolgverhaal vertel nie haar hele storie nie. “Ons wil graag die tweede helfte van haar lewe ook vertolk, maar ons gaan die luisteraars aanpor om ons te druk om die storie verder te vertel.” Dit sluit talle tragiese gebeurtenisse in, soos Kowalec wat met borskanker gediagnoseer is, haar pa wat selfmoord gepleeg het na hy met kanker gediagnoseer is, haar ma wat onverwags op ŉ oorsese vakansie in Spanje oorlede is en haar dogter wat in ŉ fratsongeluk by ŉ ooievaarstee gesterf het. “Katja het baie tragiese dinge deurgemaak en sy glo dit is net haar geloof wat haar gedra het. Ons kry almal op een of ander manier sade van genade wat jou laat voortgaan,” sê Van Jaarsveld. *Sade van Genade gaan ook op Radio Laeveld 100.5 FM se webtuiste geplaas word as mense in ander dele van die land daarna wil luister.